open-index/open-wikipedia-markdown huggingface dataset:
קצב חילוף החומרים הבסיסי

ממוזער| מדידת קצב חילוף החומרים הבסיסי במעבדה
**קצב חילוף החומרים הבסיסי** (באנגלית: **Basal Metabolic Rate**, או בקיצור **BMR**), המכונה בעברית גם **קצב מטבולי בסיסי**, הוא כמות האנרגיה שהגוף שורף במנוחה לצורך תפקודים פיזיולוגיים חיוניים כמו נשימה, זרימת הדם, ויסות טמפרטורת הגוף ותיקון תאי הגוף. מדובר בכמות האנרגיה המינימלית הנדרשת על מנת שהאדם יישאר בחיים כאשר הוא אינו עוסק בפעילות גופנית כלשהי. קצב חילוף החומרים הבסיסי משפיע באופן ניכר שריפת הקלוריות של הגוף ובסופו של דבר קובע אם אותו האדם עולה במשקל, יורד במשקל, או נשאר באותו המשקל. עבור רוב האנשים ה-BMR מהווה בסביבות 70% מסך הקלוריות שנשרפות במהלך היום. גורמים כמו גיל, מין, גנטיקה, הרכב גוף ופעילות הורמונלית משפיעים באופן ניכר על קצב חילוף החומרים הבסיסי של כל אדם.

ככל שרקמת השרירים גדולה יותר הגוף שורף יותר קלוריות כאשר הוא נמצא במנוחה, ולכן אנשים עם מסת שריר רזה (משקל השרירים, העצמות ויתר האיברים הפנימיים למעט השומן) גבוהה יותר נוטים להיות בעלי BMR גבוה יותר. הגיל של האדם הוא גורם מכריע נוסף לקצב חילוף החומרים הבסיסי - בדרך כלל לאחר גיל 20 ה-BMR אצל מרבית בני האדם קטן ב-1 עד 2 אחוזים מדי עשור, בעיקר בשל אובדן שרירים ושינויים הורמונליים. ההבדלים בין המינים גם מהווים גורם מכריע על קצב חילוף החומרים הבסיסי, כאשר לגברים יש בדרך כלל BMR גבוה יותר מנשים משום שיש להם יותר מסת גוף רזה.

מדידה מדויקת של ה-BMR כרוכה במדידת כמות החמצן הנצרכת על ידי הגוף וכמות הפחמן הדו-חמצני שמיוצר על ידי הגוף בתנאים מבוקרים, כגון לאחר צום לילה ותקופת מנוחה. משום שמדידות מדויקות של ה-BMR יכולות להיות יקרות ומורכבות, מרבית האנשים נוטים להעריך את ה-BMR באמצעות מספר נוסחאות, כגון משוואת האריס-בנדיקט ומשוואת מיפלין-סנט ג'ור, אשר מסתמכות על משתנים כמו גיל, משקל, גובה ומין.

הערכת ה-BMR של אנשים היא חיונית במיוחד בתחומי הרפואה, התזונה והכושר. כאשר יודעים את ה-BMR הדבר מסייע את הצרכים הקלוריים של הגוף על מנת לגרום לו לרדת במשקל, להישאר במשקל מסוים, או לעלות במשקל, וזאת משום שכאשר יודעים מהו ה-BMR של אדם מסוים, ניתן ליצור תוכניות תזונה מותאמות אישית, אשר מסייעות לוודא שהאדם יהיה בגרעון קלורי על מנת לרדת במשקל או שיאכל כמות גבוהה יותר של קלוריות וחלבונים על מנת להעלות את מסת השרירים בגוף. בנוסף, במקרים בהם נמצא שה-BMR גבוה או נמוך מדיי הדבר עלול להעיד על בעיות בריאותיות מסוימות, כמו פעילות יתר של בלוטת התריס או פעילות מופחתת של בלוטת התריס, אשר גורמים בהתאמה להגדלת או הקטנת כמות האנרגיה שהגוף שורף.

אורח חיים החיים של האדם וגורמים סביבתיים שונים משפיעים גם הם במידה ניכרת על ה-BMR. פעילות גופנית סדירה, ובמיוחד אימוני כוח, יכולים לסייע להגדיל את מסת השריר הרזה, ובכך להגדיל את ה-BMR. לעומת זאת, הגבלה קיצונית של כמות הקלוריות שצורכים, או ביצוע של צום ממושך עלולים להקטין את ה-BMR משום שהגוף נאלץ להסתגל למצב בו הוא נדרש לחסוך באנרגיה. בשל כך, אימוץ הרגלים בריאים, כמו תזונה מאוזנת ופעילות גופנית סדירה, יכולים לסייע לייעל את הפעילות המטבולית של הגוף.

## ראו גם
* גירעון קלורי
* ירידה במשקל
* תת-פעילות של בלוטת התריס
* גיל מטבולי
* תסמונת מטבולית

## קישורים חיצוניים

## הערות שוליים

קטגוריה:מטבוליזם
מרדכי בת עין

**מרדכי בת עין** (1964 - 6 בדצמבר 2023) היה מוזיקאי ישראלי חסיד ברסלב.

## ביוגרפיה
נולד ליעקב (ג'קי) וחנה ביטון.

עסק בהפקות סרטים ומוזיקה. הפיק בין השאר סרט תיעודי בשם "לפיד האש" על הרב אליעזר ברלנד שצולם בל"ג בעומר ה'תש"ס.

ב-2004 גילם את העוזר של הרב (דניאל דיין) בסרט האושפיזין מאת שולי רנד שביים גידי דר.

### ליקוטי נתן
בשנת 1999 הוציא לאור את סדרת הספרים (4 כרכים) "ליקוטי נתן" - ליקוט מהספר ליקוטי הלכות מאת רבי נתן מברסלב.

## דיסקוגרפיה
ב-2007 הוציא את האלבום "שמיים חדשים" בהוצאת גל פז.

### חיים אישיים
היה נשוי ולהם ארבעה ילדים, הוא התגורר במעלות דפנה.

## קישורים חיצוניים
* 
* 
* 
* 

## הערות שוליים

קטגוריה:חסידי ברסלב
קטגוריה:מוזיקאים ישראלים
קטגוריה:ישראלים שנולדו ב-1964
קטגוריה:ישראלים שנפטרו ב-2023
אדווין סטוקטון ג'ונסון

**אדווין סטוקטון ג'ונסון** (באנגלית: **Edwin Stockton Johnson**; 26 בפברואר 1857 – 19 ביולי 1933) היה חבר הסנאט של ארצות הברית מטעם דקוטה הדרומית.

## ביוגרפיה
ג'ונסון נולד ב-26 בפברואר 1857 במחוז אוון שבאינדיאנה ליד ספנסר, ובאותה שנה עבר עם הוריו לאוסצ'ולה שבאיווה, שם למד בבתי הספר הציבוריים. הוא עסק במסחר, ובשנת 1880 עבר למחוז וילר, נברסקה, שם התיישב ועסק בחקלאות.

בשנת 1881 חזר לאוסצ'ולה, והועסק כקופאי בבנק; ב-1884 עבר לדקוטה הדרומית והקים את בנק האזרחים של גרנד ויו, דקוטה הדרומית, וגם עסק בחקלאות. מאוחר יותר הקים מספר בנקים בדקוטה הדרומית, מינסוטה ואיווה. הוא למד משפטים, התקבל ללשכת עורכי הדין ב-1888 והחל לעסוק בעריכת דין הוא כיהן כתובע המחוזי של מחוז דאגלס בשנים 1892–1893 וכחבר בסנאט של מדינת דקוטה הדרומית בשנים 1894–1895.

הוא פרש מעסקי הבנקאות ב-1902 ועסק בעסקי הנדל"ן וההלוואות בפלאט שבדקוטה הדרומית. בין השנים 1904–1916 כיהן כחבר בוועדה הדמוקרטית הלאומית.

בשנת 1912 היה מועמד המפלגה הדמוקרטית לתפקיד המושל, ולא הצליח להיבחר לתפקיד, אולם ב-1914 נבחר מטעם המפלגה הדמוקרטית לכהן כחבר הסנאט של ארצות הברית, וכיהן בתפקיד מ-4 במרץ 1915 עד 3 במרץ 1921. הוא היה הסנאטור הראשון שנבחר בבחירות ישירות מדקוטה הדרומית וגם הדמוקרטי הראשון שייצג את דקוטה הדרומית בסנאט. הוא פרש מהסנאט לאחר כהונה אחת. במהלך כהונתו בסנאט, כיהן ג'ונסון כיו"ר הוועדה לתביעות מהפכניות (הקונגרסים ה-64 וה-65).

לאחר סיום כהונתו בסנאט חידש את פעילותו בעסקי הנדל"ן וההלוואות ומת בפלאט שבדקוטה הדרומית ב-19 ביולי 1933. הוא נקבר בבית הקברות Pleasant Ridge, ארמור, דקוטה הדרומית.

## קישורים חיצוניים
*
* 

קטגוריה:אמריקאים ילידי אינדיאנה
קטגוריה:חברי הסנאט של ארצות הברית מדקוטה הדרומית
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1857
קטגוריה:אמריקאים שנפטרו ב-1933
מנחם בינצקי

**מנחם בינצקי** (1941 – 2023) היה במאי קולנוע וטלוויזיה, משורר ואמן ישראלי-אמריקאי. התפרסם בעיקר בזכות עבודתו כבמאי טלוויזיה בארצות הברית, שם ביים פרקים בסדרות מצליחות כמו "פרקליטי אל איי" ו"בבילון 5".

## ביוגרפיה
נולד ב-1941 בקזחסטן, בנו של המשורר היידי פסח בינצקי. עלה לישראל ב-1948 וגדל בקריית טבעון.

### קריירה
#### שירה
בינצקי היה פעיל בחוגי השירה בתל אביב בשנות השישים והשבעים. בביתו התקיימו מפגשי שירה בהשתתפות משוררים כיונה וולך ומאיר ויזלטיר. פרסם שלושה ספרי שירה:
* "המשך: לידער" (הוצאה פרטית, 1966)
* "רוח קרה מן הצפון" (הוצאת ב. צ'ריקובר, 1967) – ספר המבוסס על מסעותיו בארצות סקנדינביה, כולל איורים פרי ידו
* "שירים מאי, יוני" (מפעל השכפול – אוניברסיטת תל אביב, 1968), עם רישומים של אברהם אילת

#### קריירה קולנועית בישראל
בשנים 1967–1968 החליט לפנות לתחום הקולנוע. ב-1969 החל את דרכו כעוזר במאי לז'אק קתמור בסרט "מקרה אישה", בכיכובה של הלית ישורון. באותה שנה ביים את סרטו הקצר הראשון "ביקור האם" (15 דקות) שצולם בקיבוץ שער הגולן. הסרט, שעשייתו ארכה כארבעה ימים, מספר על אם המבקרת את בנה המשרת בנח"ל בקיבוץ, והשתתפו בו אמו ואחיו של בינצקי לצד חברי הקיבוץ.

ב-1970 ביים את סרטו הראשון באורך מלא, "מנגד", המבוסס על סיפורים ששמע מאביו על רחל המשוררת. הסרט עוסק בדרמה של שני משוררים שניהלו בעבר מערכת יחסים שהסתיימה בשל קנאה. כשהמשוררת מגלה שחלתה בסרטן, היא עוזבת את הקיבוץ בעמק הירדן לתל אביב בחיפוש אחר אהובה לשעבר, אך הוא כבר אינו מעוניין בה. העלילה משמשת כאנלוגיה מודרנית למערכת היחסים בין המשוררת רחל לזלמן שזר, ושיריה של רחל משולבים לאורך הסרט. בסרט כיכבו רחל לוי ורפי צור, ובתפקידי משנה הופיעו אדם ברוך, אריאלה שוויד, אשר צרפתי, שמואל וולף ונטע פלוצקי. אף על פי שהסרט כשל מסחרית, נשיא המדינה זלמן שזר התעניין בו ובא לצפות בו.

ב-1971 ביים את "הסיקריקי", אחד הסרטים הבודדים בקולנוע הישראלי העוסקים בתקופת בית שני תחת השלטון הרומי. הסרט, בכיכובן של אופליה שטראל ואורנה פורת, מספר על מורד סיקריקי אלים המאיים על משפחה יהודית שלווה. הסרט הוקרן פעם אחת בלבד.

#### קריירה בטלוויזיה האמריקאית
לאחר שקריירת הקולנוע שלו בישראל נקטעה, עבר בינצקי להוליווד שם זכה להצלחה כבמאי טלוויזיה. בין היתר ביים:
* פרק בסדרה "פרקליטי אל איי" בשם "Good to the Last Drop" שנבחר פעמיים לאחד ממאה הפרקים הטובים בהיסטוריה של הטלוויזיה האמריקאית  על ידי המגזין TV Guide – במקום ה-91 ב-1997; ובמקום ה-66 ב-2009 והיה הישראלי היחיד ברשימה זו.
* שלושה פרקים בסדרה "Knots Landing" (1991–1992)
* שני פרקים בסדרה "Class of '96" (1993)
* שני פרקים בסדרת המדע הבדיוני "בבילון 5" (1995–1996)

#### חזרה לטלוויזיה הישראלית
במחצית השנייה של שנות ה-90 חזר לכתוב לטלוויזיה הישראלית.

ב-1998 כתב וביים את המיני-סדרה "אנס הבושם" (שלושה פרקים) עבור טלעד בערוץ 2, העוסקת במפקחת משטרה שנקראת לחזור לשירות כדי לתפוס אנס סדרתי הפועל באזור תל אביב.

ב-2000 ביים 13 פרקים בסדרה "כסף קטלני" שכתב איציק גלעד.

ב-2001 ביים פיילוט לסדרה בשם "שדה מגנטי" עבור ערוץ 2.

## קישורים חיצוניים
* 
* מנחם בינצקי, באתר ספר הקולנוע הישראלי
* לזכרו של מנחם בינצקי, באתר סינמטק תל אביב
* ד"ר אלי אשד, "הסיקריקי: סרט על קנאי רצחני בימי בית שני של מנחם בינצקי", בלוג המולטי יקום של אלי אשד, 2024
## הערות שוליים

קטגוריה:במאי קולנוע ישראלים
קטגוריה:במאי טלוויזיה ישראלים
קטגוריה:משוררים ישראלים
קטגוריה:ישראלים שנולדו ב-1941
קטגוריה:ישראלים שנפטרו ב-2023
1977 בספרות

בערך זה מצוינים אירועים בולטים שהתרחשו במהלך שנת 1977 ונוגעים לתחום הספרות.

## אירועים בולטים

* 15 בספטמבר – כריסטופר טולקין, אשר השלים בעזרתו של גאי גבריאל קיי את יצירתו של אביו המנוח "הסילמריליון", מוציא לשווקים את הספר.

## ספרים חדשים נבחרים

### סיפורת
170px|ממוזער|עטיפת המהדורה המקורית של "הניצוץ"
* ריצ'רד באך – תעתועים
* פיליפ ק. דיק – סורק אפלה
* סטיבן קינג – הניצוץ
* קולין מקאלוג – ציפורים מתות בסתר
* ג'. ר. ר. טולקין (נפטר ב-1973) – הסילמריליון

### ספרי ילדים ונוער
* דיאנה וין ג'ונס – חיים קסומים
* טארו גומי – כולם עושים קקי

### ספרי עיון
* מייקל הֵר – שדרים

### ספרות עברית
* אברהם ב. יהושע – המאהב

## נולדו
* 21 בפברואר – ג'ונתן ספרן פויר, סופר אמריקאי
* 24 באוגוסט – ג'ון גרין, סופר ויוטיובר אמריקאי
* 16 באוקטובר – לורה וייד, מחזאית אנגלית
* 15 בספטמבר – צ'יממנדה נגוזי אדיצ'יה, סופרת ניגרית

## נפטרו
* 14 בינואר – אנאיס נין, סופרת צרפתית-קובנית (נולדה ב-1903)
* 18 בינואר – קרל צוקמאייר, סופר, מחזאי ותסריטאי גרמני (נולד ב-1896)
* 27 בפברואר – ג'ון דיקסון קאר, סופר מתח אמריקאי (נולד ב-1906)
* 11 באפריל – ז'אק פרוור, משורר, תסריטאי ומחזאי צרפתי (נולד ב-1900)
* 9 במאי – ג'יימס ג'ונס, סופר אמריקאי (נולד ב-1921)
* 2 ביולי – ולדימיר נבוקוב, סופר ומתרגם אמריקאי יליד רוסיה (נולד ב-1899)
* 26 באוגוסט – הנס ריי, מאייר וסופר יהודי-אמריקאי יליד גרמניה (נולד ב-1898)
* 9 בדצמבר – קלריס ליספקטור, סופרת יהודיה-ברזילאית (נולדה ב-1920)

## פרסים
* פרס נובל לספרות: ויסנטה אליכסנדרה
* פרס בוקר: פול מארק סקוט, "Staying On"

## קישורים חיצוניים

*
קטגוריה:שנים בספרות - המאה ה-20
קטגוריה:1977
1976 בספרות

בערך זה מצוינים אירועים בולטים שהתרחשו במהלך שנת 1976 ונוגעים לתחום הספרות.

## אירועים בולטים

## ספרים נבחרים חדשים

### סיפורת
* פרנק הרברט – ילדי חולית
* אן רייס – ראיון עם הערפד
* אלכס היילי – שורשים

### ספרי עיון
* ריצ'רד דוקינס – הגן האנוכיי

### ספרות עברית
* גלילה רון־פדר-עמית – אל עצמי

## נפטרו
* 12 בינואר – דיים אגתה כריסטי, סופרת ומחזאית בריטית (נולדה ב-1890)
* 7 במרץ – טובה דיטלבסן, משוררת וסופרת דנית (נולדה ב-1917)
* 13 במרץ – סרג'יו דן, סופר, עורך ומתרגם יהודי-רומני (נולד ב-1903)
* 15 ביולי – פול גאליקו, סופר אמריקאי (נולד ב-1897)
* 10 בספטמבר – דלטון טרמבו, תסריטאי, סופר ומחזאי אמריקני (נולד ב-1905)
* 21 באוקטובר – מרסדס פינטו, סופרת, מחזאית, דוברת ועיתונאית ספרדייה (נולד ב-1883)
* 23 בנובמבר – אנדרה מאלרו, סופר צרפתי (נולד ב-1901)

## פרסים
* פרס נובל לספרות: סול בלו
* פרס בוקר: דיווייד סטוריי, "Saville"

## קישורים חיצוניים

*
קטגוריה:שנים בספרות - המאה ה-20
ספרות
אלפרד קיטרדג'

**אלפרד בירד קיטרדג**' (באנגלית: **Alfred Beard Kittredge**; 28 במרץ 1861 – 4 במאי 1911) היה חבר הסנאט של ארצות הברית מטעם דקוטה הדרומית.

## ביוגרפיה
### ראשית חייו והשכלה
קיטרדג' נולד ב-28 במרץ 1861 בנלסון שבניו המפשייר, והיה בנם של ראסל ה. קיטרדג', רופא, ולורה פרנסס (הולמס) קיטרדג'. הוא גדל והתחנך בג'פרי, ניו המפשייר. קיטרדג' השלים את לימודיו במכללת ייל בשנת 1882 והתמחה במשפטים אצל וילוק ג. ויזי במרטלנד, ורמונט ובמשרד Bachelder and Faulkner בקין, ניו המפשייר. לאחר מכן למד בבית הספר למשפטים באוניברסיטת ייל, שם השלים את לימודיו בשנת 1885. הוא התקבל ללשכת עורכי הדין בשנת 1885 והחל לעסוק בעריכת דין בסו פולס שבדקוטה הדרומית. תוך כדי ביסוס מעמדו כעורך דין, קיטרדג' הפך לכתב בסו פולס עבור ה-*St. Paul Pioneer Press*, עיתון רפובליקני מוביל, מה שאפשר לו לפתח קשרים אישיים ומקצועיים שסייעו לו רבות במהלך הקריירה הפוליטית שלו.

### קריירה פוליטית
קיטרדג', רפובליקני, כיהן כיו"ר המפלגה במחוז מיניהאהא. הוא נבחר פעמיים לסנאט של דקוטה הדרומית, וכיהן בתפקיד בין השנים 1889 ל-1893. בנוסף, היה חבר בוועדה הרפובליקנית הלאומית בין השנים 1892 ל-1899.

בשנת 1901, קיטרדג' מונה כחבר הסנאט של ארצות הברית כדי למלא את המושב שהתפנה בשל מותו של ג'יימס קייל. בשנת 1903 נבחר לתקופת כהונה מלאה, וכיהן מ-11 ביולי 1901 עד 3 במרץ 1909. במהלך כהונתו בסנאט, כיהן כיושב ראש הוועדה לבחינת תקנים, משקלים ומידות (הקונגרס ה-57), הוועדה לפטנטים (הקונגרסים ה-58 וה-59), והוועדה לתעלות בין-אוקייניות (הקונגרס ה-60). הוועדה לתעלות הייתה אחראית, בין השאר, לבחירת פנמה על פני ניקרגואה כאתר להקמת תעלה בין האוקיינוס האטלנטי והאוקיינוס השקט.

קיטרדג' לא הצליח להיבחר מחדש בשנת 1908. לאחר שעזב את הסנאט, חידש את עבודתו בעריכת דין בסו פולס.

### אחרית חייו
בשנותיו המאוחרות, משקלו של קיטרידג' עלה על 300 פאונד, והוא החל לחוות בעיות בריאותיות. באוקטובר 1910 חלה באופן כרוני לאחר שהתאמץ יתר על המידה בזמן שהלך מבית המשפט למשרדיו במזג אוויר קר. הרופאים שלו המליצו לו להפסיק את עיסוקיו המשפטיים והעסקיים, וקיטרדג' עבר לג'אפרי לתקופת הפרישה.

### מוות וקבורה
בפברואר 1911, קיטרדג' נסע להוט ספרינגס שבארקנסו, בתקווה לשפר את בריאותו. מצבו המשיך להחמיר, ובסוף אפריל הוא שקע בתרדמת. הוא מת בהוט ספרינגס ב-4 במאי 1911, ונקבר בבית הקברות קוננט בג'אפרי, ניו המפשייר. קיטרידג' לא התחתן ולא היו לו ילדים.

## קישורים חיצוניים
* 
* 

קטגוריה:אמריקאים ילידי ניו המפשייר
קטגוריה:עורכי דין אמריקאים במאה ה-19
קטגוריה:בוגרי בית הספר למשפטים באוניברסיטת ייל
קטגוריה:חברי הסנאט של ארצות הברית מדקוטה הדרומית
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1861
קטגוריה:אמריקאים שנפטרו ב-1911
אבי סדרינה

**אבי סדרינה** הוא עיתונאי ואיש טלוויזיה ישראלי. כיום כתב תרבות ומגזין בחברת החדשות בקשת 12.

## ביוגרפיה
סדרינה גדל והתחנך ביישוב אזור, למד בתיכון מקווה ישראל.

כנער דיבב בסדרות טלוויזיה כגון "פוקימון" ו"קפטן פלמינגו", והגיש פינת קולנוע ותרבות בתוכנית "לכו חפשו", ששודרה בערוץ לוגי.

את שירותו הצבאי עשה בחיל המשטרה הצבאית - תחילה כמפקד ומדריך כלואים, ובהמשך ערך חקירות מצ"ח ופנים בחיל.

לאחר שחרורו מצה"ל, הגיש את תוכנית הרדיו "בראש צעיר" ברשת א'.

החל משנת 2012 עבד בהפקות טלוויזיה מגוונות, ובהן "אקס פקטור", "דה וויס", "מאסטר שף" ו"ארץ נהדרת".

סדרינה החל את דרכו העיתונאית בשנת 2015 כתחקירן במוסף "אנליסט" בהגשת מתן חודורוב בערוץ 10, בהמשך מונה גם לרכז המערכת.

במהלך עבודתו בערוץ 10 ערך תחקירים רבים עבור העיתונאי רביב דרוקר. חלקם נערכו באמצעות שימוש במצלמה נסתרת. סדרינה הציג תיעוד ועדות מצולמת ללינה של משפחת נתניהו אצל המיליארדר האוסטרלי ג'יימס פאקר וכן לקח חלק בתחקיר תוכנית "המקור" בה חשף תיעוד ראשון של איש העסקים מיקי גנור בפרשת הצוללות.

בשנת 2017 הצטרף לחברת החדשות של ערוץ 2 ככתב בתוכנית הלילה "לילה טוב ישראל" וב"תוכנית חיסכון", שם חשף לראשונה את הבעיות בייצור המנות של התזונאית ילנה מלישיבה, תחקיר שהביא לסגירת החברה בישראל.

במהלך עבודתו בחברת החדשות, סדרינה חשף את פרשת ציפורה דוד, "המטפלת המתעללת". בעקבות חשיפה זו, הואשמה המטפלת בהתעללות בפעוט חסר ישע ונגזר עליה עונש מאסר.

הוא ערך ושידר סדרת תחקירים על השוק השחור באפליקציית טלגרם, וכן ערך תחקירים רבים נוספים על שיטות הרזיה מסוכנות וכן על תרופות פיראטיות לנגיף הקורונה, כמו גם חשיפת נוכלים המציעים אבחון טלפוני ומתן טיפול לנגיף.

בהמשך מונה לכתב במהדורה המרכזית ובמגזין באולפן שישי וחדשות סוף השבוע. בין כתבותיו הבולטות: עשור לסרט הקאלט "אפס ביחסי אנוש"; ריאיון ראשון עם בן זיני; ריאיון עם יוצרי ושחקני הסרט אודות סיפורם של אלון שמריז, יותם חיים וסאמר טלאלקה שנחטפו ב-7 באוקטובר ונהרגו מירי בשוגג על ידי כוחות צה"ל.

נכון ל-2025, סדרינה מסקר את תחום התרבות, הבידור והקולנוע ונמנה בין מגישי פינת התרבות בתוכנית היומית "שש עם". סדרינה ידוע באהבתו לתחום הקולנוע ובמהלך השנים ראיין את זוכה האוסקרים השחקן אדריאן ברודי, השחקן דווין ג'ונסון (דה רוק), השחקן פירס ברוסנן ואת ילדיו של השחקן כריסטופר ריב

## הערות שוליים

קטגוריה:עיתונאים ישראלים
קטגוריה:ישראלים שנולדו ב-1989
ג'ורג' עדואן

**ג'ורג' עדואן** (בערבית: **جورج عدوان**; נולד ב-15 בספטמבר 1947) הוא עורך דין ופוליטיקאי לבנוני-מארוני. מאז 2005 הוא מכהן כסגן נשיא הוועד המנהל של מפלגת הימין הנוצרית "הכוחות הלבנוניים".

## ביוגרפיה
עדואן נולד בעיירה דיר אל-קמר שבנפת שוף בהר הלבנון. הוא סיים את לימודיו התיכוניים בבית ספר בג'וניה, ובהמשך השלים תואר ראשון במשפט לבנוני וצרפתי במכון האבות הישועים באוניברסיטת סן-ז'וזף בביירות.

התערבותה הצבאית של סוריה בלבנון ביוני 1976 וההסכמה השקטה של עדואן לכך, בתקופה שבה שימש הן כנשיא תנועת א-תנזים והן כמזכ"ל החזית הלבנונית, פילגו את התנועה: פלג פרו-סורי שבראשו עמד עדואן עצמו, ורוב אנטי-סורי קיצוני שהתגבש סביב פאוזי מחפוז ועובייד זוואין (عبيد زوين). ניסיון הפיכה שארגן עדואן, במהלכו ניסה להשתלט על המטה הצבאי של אל-תנזים בדקוואנה (دكوانة) שבנפת אל-מתן בהר הלבנון, הוביל לקרע עמוק בארגון. מחפוז וזוואין, שהתנגדו לעמדותיו ולהתנהלותו של עדואן, מילאו תפקיד מכריע במניעת שפיכות דמים נוספת בין חברי הקבוצה כשלקחו את השליטה בתנועה והדיחו את עדואן מהנהגת התנועה בשלהי אותה שנה.

בשנים 1989–1990 שימש עדוואן כנציג הרשמי של הכוחות הלבנוניים בראשות סמיר ג'עג'ע בדיונים עם הגנרל מישל עאון, מפקד הצבא הלבנוני.

מאז הבחירות לפרלמנט ב-2005, עדואן מכהן כחבר הפרלמנט הלבנוני על אחד משלושת המושבים של המרונים במחוז שוף. הוא נבחר שוב לפרלמנט בבחירות 2022.

עדוואן הוא מהמתנגדים הבולטים למעורבות חזבאללה בממשל הלבנוני ותמך בחקירה עצמאית של פיצוץ נמל ביירות.

## קישורים חיצוניים

* הפרופיל הרשמי בפייסבוק
* הפרופיל הרשמי ברשת X
* ג'ורג' עדואן, באתר 'fanoos.com' (אוחזר לאחרונה במקור ב-13 בינואר 2025) 
* ריאיון מיוחד עם ג'ורג' עדואן, 13 בינואר 2025, באתר ערוץ הטלוויזיה הלווייני אל-חורה 
*  ריאיון עם עדואן, 13 בינואר 2025, באתר סוכנות הידיעות הלאומית הלבנונית
* ג'ורג' עדואן באתר הכוחות הלבנוניים 

קטגוריה:נוצרים לבנונים
קטגוריה:לבנונים שנולדו ב-1947
נוזל על קריטי

**נוזל על-קריטי** הוא מצב צבירה המתקיים כאשר חומר נמצא בתנאי טמפרטורה ולחץ מעל הנקודה הקריטית שלו. במצב זה, לא ניתן להבחין בין המצב הנוזלי למצב הגזי של החומר, והוא מציג תכונות המשלבות מאפיינים של שני מצבי הצבירה.

נוזלים על-קריטיים נמצאים באופן טבעי באטמוספירות של ענקי קרח כמו נפטון ואורנוס, שם מים, אמוניה ומתאן נמצאים במצב על-קריטי בגלל תנאי הלחץ והטמפרטורה הקיצוניים.

## מאפיינים פיזיקליים
נוזל על-קריטי מתאפיין בתכונות ייחודיות:
* צפיפות הדומה לזו של נוזל.
* צמיגות הדומה לזו של גז.
* כושר דיפוזיה גבוה.
* יכולת המסה גבוהה.

הנקודה הקריטית מוגדרת על ידי טמפרטורה קריטית (Tc) ולחץ קריטי (Pc) ספציפיים לכל חומר. לדוגמה, עבור מים הנקודה הקריטית היא בטמפרטורה של  ולחץ של 218 אטמוספירות.

### תכונות בנקודה הקריטית
בנקודה הקריטית מתרחשות מספר תופעות ייחודיות:
* היעלמות מתח פנים בין הפאזות
* תנודות צפיפות גדולות
* קיבול חום אינסופי
* מקדם דחיסות אינסופי

## שימושים
לחומרים במצב נוזל על קריטי שימושים רבים, בהם:
* הסרת קפאין מפולי קפה באמצעות פחמן דו-חמצני על-קריטי.
* מיצוי חומרים פעילים מצמחים בתעשיית התרופות.
* טיפול בפסולת רעילה באמצעות מים על-קריטיים.
* מחקר ואסטרונומיה.

## היסטוריה
המושג "נקודה קריטית" הוצג לראשונה על ידי הברון שארל קניאר דה לה טור  בשנת 1822, כאשר הבחין שהגבול בין הפאזות הנוזלית והגזית נעלם בטמפרטורות מסוימות. המחקר המודרני של נוזלים על-קריטיים החל בשנות ה-70 של המאה ה-20, עם התפתחות היישומים התעשייתיים.

## ראו גם
* דיאגרמת פאזות
* פלזמה (מצב צבירה)

## קישורים חיצוניים
* סרטון הדגמה מאת פרופ' מרטין פוליאקוף

## הערות שוליים

קטגוריה:מצבי צבירה
החלקה מהירה על הקרח

ממוזער| החלקה מהירה במסלול ארוך, Thialf, 2008
ממוזער| ניקולאס באואר : תחרות החלקה מהירה לנשים על תעלת העיר בליוורדן, 1809.
**החלקה מהירה** היא צורה תחרותית של החלקה על הקרח, שבה המתחרים מתחרים זה בזה בהחלקת מרחק מסוים על מחליקים. סוגי החלקה מהירה הם החלקה מהירה על מסלול ארוך, החלקה מהירה על מסלול קצר והחלקה מהירה במרתון. במשחקים האולימפיים, החלקה מהירה על מסלול ארוך מכונה בדרך כלל רק "החלקה מהירה", בעוד שהחלקה מהירה על מסלול קצר מכונה "מסלול קצר". איגוד ההחלקה הבינלאומי (ISU), הגוף המנהל של ספורט קרח תחרותי, מתייחס למסלול ארוך כ"החלקה מהירה" ולמסלול קצר כ"החלקה על מסלול קצר". החלקה מהירה במסלול ארוך מתקיימת על מסלול קרח של 400 מטר, בעוד שמסלול קצר מתקיים על מסלול של 111 מטר.

ענף הספורט זוכה לפופולריות רבה בהולנד, נורווגיה וקוריאה הדרומית. ישנם משטחים בינלאומיים מובילים במספר מדינות אחרות, כולל קנדה, ארצות הברית, גרמניה, איטליה, יפן, רוסיה, קזחסטן, סין, בלארוס ופולין, שם מתקיימים אירועי הגביע העולמי ובאולם הקרח Thialf ב-Heerenveen, הולנד .

מקורות ההחלקה המהירה מתוארכים למילניום בצפון אירופה, במיוחד סקנדינביה והולנד, שם חיברו המקומיים עצמות לנעליהם והשתמשו בהן כדי להחליק על נהרות, תעלות ואגמים קפואים. במקור החלקה על הקרח הוא  בפעילות בילוי וספורט ולא של תחבורה ונסיעות. החורפים בהולנד מעולם לא היו יציבים וקרים מספיק כדי להפוך החלקה על הקרח לדרך נסיעה קבועה או לאמצעי תחבורה, ע"פ תיאורו של ויליאם פיצסטפן בשנת 1194, שתיאר ספורט בלונדון.

עם זאת, החלקה והחלקה מהירה לא הוגבלו להולנד ולסקנדינביה; בשנת 1592, איש ממוצא סקוטי עיצב מחליק עם להב ברזל. מחליקים עם להבי ברזל הם שהובילו להתפשטות ההחלקה ובעיקר ההחלקה המהירה. בשנת 1642, מועדון ההחלקה הידוע הראשון, מועדון ההחלקה של אדינבורו נולד, וב-1763 מרוץ ההחלקה המהיר הראשון, הנודע בפרטים, נערך מוויסבך ועד וויטלסי על הפינס באנגליה תמורת סכום פרס של 20 גינאה ., בו זכה ג'ון לאמב מוויסבך.

בהולנד, אנשים החלו לנוע בנתיבי המים המחברים בין 11 הערים של פריזלנד, אתגר שהוביל בסופו של דבר ל־Elfstedentocht .

תחרות ההחלקה המהירה הידועה הראשונה לנשים הייתה בעיר Heerenveen, הולנד בין ה-1 ל-2 בפברואר 1805. בתחרות ניצחה Trijntje Pieters Westra .

עד שנת 1851 גילו צפון אמריקאים את אהבת הספורט, והלהב עשוי הפלדה פותח שם לאחר מכן. גם בנורווגיה הפכה החלקה מהירה לפופולרית, שכן היה עניין עצום במירוץ ההחלקה המהיר ב-1885 בפרוגנרקילן בין אקסל פאולסן לרנקה ואן דר זי. הולנד חזרה לקדמת הבמה בשנת 1889 עם ארגון אליפות העולם הראשונה. ה-ISU (איגוד ההחלקה הבינלאומי) נולד גם הוא בהולנד ב-1892. בתחילת המאה ה-20, החלקה והחלקה מהירה הפכו לפעילות ספורט פופולרית.

## קישורים חיצוניים

## הערות שוליים

קטגוריה:החלקה על הקרח
קטגוריה:הולנד: המצאות
קטגוריה:החלקה מהירה על קרח
קטגוריה:ספורט אולימפי
האליפות הלאומית של ארצות הברית בטניס 1955

**האליפות הלאומית של ארצות הברית בטניס 1955** הייתה תחרות טניס שנערכה על מגרשי הדשא. תחרויות זוגות נשים וזוגות גברים התקיימו במועדון הקריקט בפרברי בוסטון. הם החלו ב-16 באוגוסט והסתיימו ב-28 באוגוסט. תחרות הנשים, תחרות הגברים וזוגות מעורבים התקיימו במועדון הטניס וסט סייד שבניו יורק. הם החלו ב-2 בספטמבר והסתיימו ב-11 בספטמבר.

דוריס הארט זכתה ב-2 תחרויות. 
## התחרות
### תחרות הגברים
ימין|ממוזער|180px|טוני טרברט,  מנצח תחרות הגברים
לתחרות זו נרשמו 116 טניסאים שחולקו ל-8 בתים. 16 הטניסאים החזקים קיבלו דירוג (לטניסאים אמריקאים וטניסאים זרים בנפרד).

מנצח אליפות 1954 ויק סיישס מארצות הברית הודח בחצי הגמר. טוני טרברט מארצות הברית שיחק במשחק הגמר נגד קן רוזוול מאוסטרליה וניצח ב-3 מערכות. באותה שנה טרברט ניצח גם באליפות וימבלדון ובאליפות צרפת הפתוחה.

### תחרות הנשים
ימין|ממוזער|180px|דוריס הארט, מנצחת תחרות הנשים
בתחרות הנשים השתתפו 64 טניסאיות שחולקו ל-4 בתים. הטניסאיות החזקיות קיבלו דירוג (לטניסאיות אמריקאיות וטניסאיות זרות בנפרד).

מנצחת תחרות 1954 דוריס הארט מארצות הברית שיחקה במשחק הגמר נגד פטרישיה וורד מבריטניה וניצחה ב-2 מערכות. דוריס הארט זכתה בתחרות הנשים אחרי שהפסידה במשחק הגמר 5 פעמים. בעקבות הזכייה דוריס הארט זכתה בגראנד סלאם בתחרויות הנשים.

### תחרות זוגות גברים
בתחרות השתתפו מספר זוגות. במשחק הגמר קוסיי קמו/אצושי מיאגי מיפן שיחקו נגד ג'רלד מוס/ביל קוויליאן מארצות הברית וניצחו ב-5 מערכות.

### תחרות זוגות נשים
בתחרות השתתפו 25 זוגות. מספר זוגות חזקות זכו בדירוג.

מנצחות תחרויות 1942-1945, 1946-1949 לואיז ברוף/מרגרט אוסבורן דופונט נפגשו עם מנצחות תחרות 1954 זוג אמריקאי שירלי פריי/דוריס הארט וניצחו אותן ב-2 מערכות.

### תחרות זוגות מעורבים
בתחרות השתתפו מספר זוגות. לא בוצע דירוג של הזוגות החזקות.

אלופי תחרות 1953 ו-1954 דוריס הארט/ויק סיישס מארצות הברית שיחקו במשחק גמר נגד זוג שירלי פריי/גרדנר מלוי (ארצות הברית) וניצחו ב-3 מערכות. 

## קישורים חיצוניים
* Collins, Bud (2010). The Bud Collins History of Tennis (2nd ed.). [New York]: New Chapter Press. pp. 477. .
* תחרות הגברים
* תחרות הנשים וזוגות מעורבים
* תחרות זוגות נשים

## הערות שוליים

1955
ארצות הברית
קטגוריה:1955 בארצות הברית
גידיון מודי

**גידיון קרטיס מודי** (באנגלית: **Gideon Curtis Moody**; 16 באוקטובר 1832 – 17 במרץ 1904) היה עורך דין ופוליטיקאי, שנבחר בשנת 1889 כחבר הסנאט של ארצות הברית מטעם המפלגה הרפובליקנית לייצג את דקוטה הדרומית. הוא כיהן בתפקיד שנתיים. קודם לכן, כיהן כחבר בבית המשפט העליון של טריטוריית דקוטה במשך חמש שנים, בין השנים 1878 ל-1883, ולאחר מכן עבד כיועץ כללי למכרה הומסטייק.

כאשר דקוטה הדרומית הצטרפה לאיחוד ב-2 בנובמבר 1889, מודי, אחד משני הסנאטורים שנבחרו על ידי בית המחוקקים של המדינה, נכנס לתפקידו. במרץ 1891, הסתיימה תקופת כהונתו.

## ביוגרפיה
מודי נולד ב-16 באוקטובר 1832 בקורטלנד שבניו יורק, לסטיבן ושרלוט מודי, שהיגרו מאורנג', ורמונט, למד בבתי הספר המקומיים ונרשם למסלול אקדמי. הוא למד משפטים בסירקיוז, ניו יורק. בשנת 1852 הצטרף לגל הגירה מערבה ועבר לאינדיאנה, שם התקבל ללשכת עורכי הדין בשנת 1853. בשנת 1854 מונה לתובע מחוזי במחוז פלויד, אינדיאנה.

ב-1855, מודי התחתן עם הלן סי. אליוט (1836–1927) באינדיאנה. נולדו להם חמישה ילדים: הלן אליוט (1856–1940), שהתחתנה עם מר דיקינסון; צ'ארלס ס. (1858–1906), ג'יימס שודואין (1862–1919), ברדט (1866–1946), ו-וורנר מודי (1876–1906).

כאשר החל מודי את דרכו הפוליטית, הוא נבחר לבית הנבחרים של אינדיאנה בשנת 1861. לאחר שפרצה מלחמת האזרחים, התגייס מודי לצבא האיחוד. הוא הוסמך כקפטן באפריל 1861, והועלה בדרגה במהלך שירותו לדרגת לוטננט קולונל וקולונל, עד שהתפטר במרץ 1864.

מודי עבר לטריטוריית דקוטה בסביבות 1865. שם נבחר בשנת 1867 כחבר בבית הנבחרים הטריטוריאלי מטעם המפלגה הרפובליקנית, וכיהן בתפקיד בין השנים 1867–1869. מאוחר יותר נבחר לתקופת כהונה נוספת בין השנים 1874–1875. בבית הנבחרים נבחר לכהן כיושב ראש הבית בשנים 1868–1869 ובשנים 1874–1875.

בשנת 1878 מונה מודי לשופט חבר בבית המשפט העליון של טריטוריית דקוטה, וכיהן בתפקיד עד 1883. בנוסף, כיהן כחבר בוועידות החוקתיות של דקוטה הדרומית בשנים 1883 ו-1885.

בשנת 1883 התפטר מודי מתפקידו כשופט על מנת לעבוד בשוק הפרטי, והועסק כיועץ כללי למכרה הומסטייק.

עם קבלתה של דקוטה הדרומית כמדינה לאיחוד ב-2 בנובמבר 1889, נבחר מודי על ידי בית המחוקקים של המדינה כחבר הסנאט של ארצות הברית מטעם המפלגה הרפובליקנית. הסנאטור השני שנבחר לצידו היה ריצ'רד פטיגרו. הם כיהנו יחד את יתרת מושב הקונגרס, עד 3 במרץ 1891. מודי לא הצליח להיבחר מחדש לסנאט.

מאוחר יותר עבר מודי לקליפורניה, שם נפטר ב-17 במרץ 1904 בגיל 71 בלוס אנג'לס. הוא נטמן בבית הקברות אנגלוס-רוזדייל.

## קישורים חיצוניים
* 
* 

קטגוריה:אמריקאים ילידי מדינת ניו יורק
קטגוריה:תובעים אמריקאים
קטגוריה:חברי הסנאט של ארצות הברית מדקוטה הדרומית
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1832
קטגוריה:אמריקאים שנפטרו ב-1904
לב של מלאך

**לב של מלאך** (באנגלית: **Ordinary Angels**) הוא סרט דרמה אמריקאי משנת 2024 בבימויו של ג'ון גאן, עם הילרי סוונק ואלן ריצ'סון בתפקידים ראשיים.

התסריט מבוסס על מקרה אמיתי – אישה וקהילה מתגייסים ללא תמורה לעזור לאב אלמן במצוקה כלכלית שבתו זקוקה לניתוח דחוף להצלת חייה.
## תקציר העלילה
אד שמיט (אלן ריצ'סון) הוא אלמן שזה עתה איבד את אשתו תרזה (איימי אקר). יש להם שתי בנות – אשלי (סקייווקר יוז) בת 8 ומישל (אמילי מיטשל) בת 5.

הם גרים בעיר לואיוויל בקנטקי ואד מתפרנס בקושי מעבודות שיפוצים. מישל לוקה במחלת אטמות דרכי המרה  שפוגעת בתפקוד הכבד וגורמת לשחמת הכבד עם גרד קשה, צהבת והקאות דמיות, ותזדקק בעתיד הקרוב להשתלת כבד. אמו של אד, ברברה (שרה טראביס) עוברת לגור אצלו כדי לעזור לו עם הבנות.

שרון סטיבנס (הילרי סוונק) היא גרושה בעלת מספרה בעיר יחד עם רוז (טאמאלה ג'ונס). היא מרבה לצרוך משקאות אלכוהולים ורוז מבקשת ממנה להשתתף בקבוצת אלכוהוליסטים אנונימיים. שרון מבקרת שם פעם בודדת. בנה דרק (דמפסי בריק) מתכחש לה והיא רוצה לעשות משהו בחייה. כאשר היא רואה בעיתון המקומי כתבה על משפחת שמיט היא מתגייסת לעזור, נוכחת בטקס הקבורה ומגייסת בין לקוחותיה 3200 דולר אותם היא מביאה לאד הנדהם.

שרון מתחבבת על הבנות שמוצאות בה תחליף לאם. לאחר סופת טורנדו בעיר יש צורך במשפצי גגות ושרון משכנעת קבלנים לשכור את שירותיו של אד, הוא מתחיל להרוויח כסף אך זה לא מספיק. יש לו חוב של 400.000 דולר לבית החולים ושרון משכנעת את הנהלת בית החולים לוותר לו על החוב.

שרון מארגנת שידור של כתבי הטלוויזיה מבית המשפחה אך אד לא רוצה בזאת ומגרש אותם מביתו. באחד הלילות שרון שומרת על הבנות, נכנסת למטבח, שותה בירה ומשתכרת. אד מחזיר אותה הביתה ומנתק קשר.

מצבה של מישל מתדרדר, היא זקוקה להשתלת כבד שיכולה להתבצע רק במרכז ההשתלות באומהה שנמצא במרחק 1100 קילומטר. שרון מגייסת כספים דרך הטלוויזיה לניתוח ולמטוס פרטי. בעזרת פגישות עם אלכוהוליסטים אנונימיים היא מפסיקה לשתות.

בעת גל הקור הכבד בצפון אמריקה  אד מקבל טלפון מאומהה: נמצא כבד מתאים להשתלה עבור מישל. בחוץ משתוללת סופת שלג עזה, הכבישים חסומים ושדה התעופה נסגר. הוא מתקשר עם שרון וזו מתחילה להפעיל את כולם דרך משדרי הטלוויזיה. אד נתקע עם מישל בגזע עץ שחוסם את הדרך. טייס הליקופטר שלחם בווייטנאם מסכים להטיס אותם לנמל התעופה והכומר מגייס את חברי הקהילה ואת תושבי העיר לגרוף את השלג מחצר הכנסייה ובכך לאפשר את נחיתת ההליקופטר. מאות תושבים מגיעים לסייע בעבודה, בהם גם דרק שמתחבק עם שרון. ההליקופטר נוחת ואד ומישל מגיעים בזמן לנמל התעופה שם נשמר להם מסלול המראה מיוחד. הם ממריאים לאומהה, שם מתבצעת השתלת הכבד בהצלחה.

בסיום מופיעים צילומים של האנשים האמיתיים. מישל גדלה, מסיימת קולג' ומתחתנת. לא מוזכר שהיא נפטרה בשנת 2021 בגיל 30.

## צוות השחקנים

## קישורים חיצוניים
* 

*קדימון ללב של מלאך, באתר יוטיוב
*סצנת ביטול החוב לבית החולים, באתר יוטיוב
*כתבת טלוויזיה עם הדמויות האמיתיות של הסרט, באתר יוטיוב

קטגוריה:סרטי 2024
קטגוריה:סרטים אמריקאיים
קטגוריה:סרטים באנגלית
קטגוריה:סרטי דרמה אמריקאיים
קטגוריה:סרטים המבוססים על סיפור אמיתי
קטגוריה:סרטים על אלכוהוליזם
נאשון אנסינגי

**נאשון אנסינגי אנגווידי** (בצרפתית: **Nachon Nsingi Nguidi**; נולד ב-24 באפריל 2001) הוא כדורגלן בלגי המשחק בעמדת החלוץ בקבוצת לוון מליגת העל הבלגית.

## קריירת מועדונים
אנסינגי נולד בבלגיה למשפחה ממוצא קונגולזי. הוא גדל במחלקות הנוער של ספורטינג שארביק ולוון. ב-23 ביולי 2022 ערך את הופעת הבכורה שלו בקבוצה הבוגרת של לוון, בניצחון 2-0 על קורטרייק במסגרת המחזור הראשון בליגת העל הבלגית לעונת . ב-7 באוגוסט הבקיע את שער הבכורה שלו במועדון, בהפסד 4-2 לרויאל אנטוורפן במסגרת המחזור השלישי בליגה.

ב-30 באוגוסט 2024 הושאל למשך עונת  לדנקרק מליגת המשנה הצרפתית. ב-13 בספטמבר ערך את הופעת הבכורה שלו במועדון, בניצחון 1-0 על קלרמון פוט במסגרת המחזור הרביעי בליגה. באמצע העונה שוחרר מהקבוצה ולאחר מכן הושאל למאריטימו מליגת העל הפורטוגלית עד לסוף העונה ובסיום העונה שב ללוון.

## קישורים חיצוניים

## הערות שוליים

קטגוריה:כדורגלנים בלגים
קטגוריה:חלוצי כדורגל בלגים
קטגוריה:כדורגלני לוון
קטגוריה:כדורגלני מאריטימו
קטגוריה:בלגים שנולדו ב-2000
1975 בספרות

בערך זה מצוינים אירועים בולטים שהתרחשו במהלך שנת 1975 ונוגעים לתחום הספרות.

## אירועים בולטים

## ספרים נבחרים חדשים

### סיפורת
* אדוארד אבי – כנופיית המקלות בגלגלים
* נטלי באביט – מעיין הנצח
* ג'יימס קלאוול – שוגון
* גבריאל גארסיה מארקס – סתיו של פטריארך
* אמיל אז'אר (שם העט של רומן גארי) – כל החיים לפניו
* ג'ק היגינס – הנשר נחת
* סטיבן קינג – חלקת סיילם
* ג'ואנה ראס – הגבר הנקבי
* נוואל א-סעדאווי – אישה בנקודת האפס
* רוג'ר זילאזני – בסימן החדקרן

### ספרי ילדים ונוער
* רואלד דאל – דני אלוף העולם

## נולדו
* 23 ביוני – יו האווי, סופר מדע בדיוני אמריקאי
* 23 ביוני – מרקוס זוסאק, סופר אוסטרלי
* 27 באוקטובר – זיידי סמית', סופרת אנגלית
* 19 בדצמבר – ברנדון סנדרסון, סופר פנטזיה אמריקאי

## נפטרו
* 14 בפברואר – סר פ. ג'. וודהאוס, סופר ומחזאי אנגלי קומי (נולד ב-1881)
* 13 במרץ – איוו אנדריץ', סופר ומשורר יוגוסלבי וחתן פרס נובל (נולד ב-1892)
* 8 ביוני – מארי לנסטר, סופר מדע בדיוני והיסטוריה חלופית אמריקאי (נולד ב-1896)
* 20 בספטמבר – סן-ג'ון פרס, משורר צרפתי וחתן פרס נובל (נולד ב-1887)
* 22 באוקטובר – ארנולד טוינבי, היסטוריון אנגלי (נולד ב-1889)
* 19 בנובמבר – אליזבת טיילור, סופרת אנגלית (נולדה ב-1912)
* 4 בדצמבר – חנה ארנדט, פובליציסטית והוגת דעות יהודייה-אמריקאית ילידת גרמניה (נולדה ב-1906)
* 7 בדצמבר – תורנטון ויילדר, סופר ומחזאי אמריקאי (נולד ב-1897)

## פרסים
* פרס נובל לספרות: אאוג'ניו מונטאלה
* פרס בוקר: רות פראוור-ג'אבוולה, "Heat and Dust"

## קישורים חיצוניים

*
קטגוריה:שנים בספרות - המאה ה-20
קטגוריה:1975
אמריקאים ממוצא סיני

**אמריקאים סיניים** (בסינית מפושטת: **华裔美国人**) הם אמריקאים ממוצא סיני.

הקהילה הסינית-אמריקאית היא הקהילה הסינית הגדולה ביותר מחוץ ליבשת אסיה והשלישית בגודלה בפזורה הסינית, אחרי הקהילות הסיניות בתאילנד ומלזיה. לפי נתוני לשכת מפקד האוכלוסין של ארצות הברית משנת 2020 האוכלוסייה האמריקנית ממוצא סיני מנתה באותה העת כ-4.2 מיליון נפשות, שהם מעל 1.2% מכלל אוכלוסיית ארצות הברית. הריכוזים הגדולים ביותר של האוכלוסיות האמריקאיות-סיניות נמצאים במטרופולינים העירוניים במדינות קליפורניה וניו יורק.

## היסטוריה
הקבוצה הגדולה הראשונה של מהגרים סינים הגיעה לארצות הברית במאה ה-19. רבים מהם עבדו בקליפורניה במהלך תקופת הבהלה לזהב בשנות ה-50 של המאה ה-19. בהמשך רבים מהם גם לקחו חלק בבניית מסילות הברזל בארצות הברית, כולל מסילת הברזל הטרנס-יבשתית  הנודעת. העבודות הללו היו לעיתים קרובות מפרכות ומסוכנות, והעובדים הסינים נהגו לקבל שכר נמוך יותר מיתר העובדים.

העוינות הנרחבת בחברה האמריקנית כלפי המהגרים הסינים הובילה בשנת 1882 לחקיקת חוק הדרת הסינים, אשר היה החוק האמריקאי הראשון והיחיד בתולדות ארצות הברית שאסר על הגירה והתאזרחות על בסיס גזע. חוק הדרת הסינים מנע לא רק את ההגירה של סינים לארצות הברית אלא גם מנע ממשפחותיהם של גברים סינים שכבר היו בארצות הברית לעבור לגור איתם.

במהלך מלחמת העולם השנייה, המצב של האוכלוסייה האמריקאית-סינית החל להשתפר כאשר סין הפכה לבת ברית של ארצות הברית. ההגבלות על הגירה, ההתאזרחות ונישואי התערובת הוסרו בהדרגה. בשנת 1943 בוטל חוק הדרת הסינים, ובכך התאפשר לסינים להגר שוב לארצות הברית לאחר שהדבר נאסר במשך 61 שנים. הגירה סינית בקנה מידה גדול התרחשה רק החל משנת 1965 כאשר חוק ההגירה והלאום של 1965 ביטל את המכסות שהיו קיימות לפני כן לפי מדינות מוצא.

האוכלוסייה הסינית-אמריקנית מהווה כיום את הקבוצה האתנית הגדולה ביותר בקרב האמריקאים האסייתים (בסביבות 22%).

## המדינות עם האוכלוסייה הסינית-אמריקאית הגדולה ביותר
המדינות בארצות הברית עם האוכלוסייה הסינית-אמריקאית הגדולה ביותר, לפי מפקד האוכלוסין של 2010, היו קליפורניה (1,253,100; 3.4%), ניו יורק (577,000; 3.0%), טקסס (157,000; 0.6%), ניו ג'רזי (134,500; 1.5%), מסצ'וסטס (123,000; 1.9%), אילינוי (104,200; 0.8%), וושינגטון (94,200; 1.4%), פנסילבניה (85,000; 0.7%), מרילנד (69,400; 1.2%), וירג'יניה (59,800; 0.7%) ואוהיו (51,033; 0.5%).

## גלריית תמונות

קובץ:Chinese_miners_Idaho_Springs.jpg|כורים אמריקאים סיניים במכרה בקולורדו, בשנת 1920 לערך
קובץ:Chinese_American_Fishermen_b.jpg|דייגים סינים-אמריקאים במונטריי שבקליפורניה, בשנת 1875 לערך
קובץ:Thure_de_Thulstrup_-_The_Massacre_of_the_Chinese_at_Rock_Springs.jpg|איור של טבח רוק ספרינגס  ב-1885, בו נהרגו לפחות 28 מהגרים סינים
קובץ:Chinatown 1.jpg|שכונת צ'יינטאון ברובע קווינס שבניו יורק


## קישורים חיצוניים

## הערות שוליים

*
קטגוריה:ארצות הברית: דמוגרפיה
ג'יימס קייל

**ג'יימס הנדרסון קייל** (באנגלית: **James Henderson Kyle**; 24 בפברואר 1854 – 1 ביולי 1901) היה פוליטיקאי אמריקאי. כאחד מחברי המפלגה הפופוליסטית המצליחים ביותר, קייל כיהן במשך 10 שנים כחבר הסנאט של ארצות הברית מדקוטה הדרומית, מ-1891 ועד מותו. העיר קייל, דקוטה הדרומית נקראה על שמו.

## ביוגרפיה
ג'יימס הנדרסון קייל נולד ב-24 בפברואר 1854 בחווה של משפחתו בסידרוויל שבאוהיו. הוריו היו קפטן תומאס בוורידג' קייל ומרגרט ג'יין הנדרסון קייל והיו לו לפחות 5 אחים. סבא וסבתא שלו היו מהגרים סקוטים ואירים. בגיל 11 עבר עם משפחתו לעיר אורבנה שבאילינוי.

כאדם צעיר, ג'יימס קייל נתקל בקושי בבחירת קריירה, אך רכש השכלה רבה ופרנס את עצמו באמצעות חקלאות והוראה. הוא למד הנדסה אזרחית באוניברסיטת אילינוי ולאחר מכן השלים את לימודיו באוברלין קולג' בשנת 1878. הוא שקל קריירה בתחום המשפטים, אך בסופו של דבר החליט להפוך לכומר קונגריגציונלי וסיים את לימודיו בסמינר התאולוגי המערבי בפנסילבניה בשנת 1881. לאחר מכן, בשנת 1882, עבר לסולט לייק סיטי, יוטה, על מנת לכהן ככומר בכנסייה ולנהל סמינר בעיר. בשנת 1885 עבר לטריטוריית דקוטה בשל השפעתה על בריאות אשתו. הוא המשיך לכהן ככומר עד 1891.

בשנת 1890 נכנס ג'יימס קייל לפוליטיקה בעקבות לחצם של רבים לאחר שנשא נאום פוליטי נלהב. היה זה זמן קצר לאחר שדקוטה הדרומית הפכה למדינה. הוא נבחר תחילה לסנאט של המדינה, ומייד לאחר מכן נבחר כחבר הסנאט של ארצות הברית. הוא סירב להצטרף למפלגה פוליטית והיה אחד מכמה אנשים שנכנסו לסנאט כעצמאי, אך נתמך על ידי המפלגה הדמוקרטית של המדינה. במהלך כהונתו הראשונה בסנאט, הצטרף למפלגה הפופוליסטית המתפתחת. קייל נבחר מחדש לסנאט על ידי בית המחוקקים של המדינה בשנת 1897.  זמן קצר לאחר מכן, כשהמפלגה הפופוליסטית החלה להתפרק, עבר קייל למפלגה הרפובליקנית.

קייל כיהן במספר רב של ועדות בסנאט. בין השנים 1893 ל-1895 ובין 1897 ל-1901 כיהן כיושב ראש ועדת החינוך והעבודה, ובין השנים 1895 ל-1897 כיהן כיושב ראש ועדה שהוקמה לצורך הקמת אוניברסיטה בארצות הברית. קייל היה אחד המקדמים העיקריים של הצעת חוק לכינון יום העבודה. קייל תמך נחרצות במלחמת ארצות הברית–ספרד. הוא נודע כסנאטור חרוץ שהגן על זכויות העובדים. בין השנים 1898 ל-1901 כיהן כחבר בוועדה הלאומית לתעשייה.

קייל החל לסבול מבעיות בריאותיות חמורות בשנת 1898. הוא מת ב-1 ביולי 1901 בגיל 47 באברדין שבדקוטה הדרומית, שם חי מסוף שנות ה-80 של המאה ה-19 עד 1891.

קייל היה נשוי לאנה אליזה דוגוט קייל ונולדו להם שני ילדים.

## קישורים חיצוניים

* 
* 

## הערות שוליים

קטגוריה:אמריקאים ילידי אוהיו
קטגוריה:חברי הסנאט של ארצות הברית מדקוטה הדרומית
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1854
קטגוריה:אמריקאים שנפטרו ב-1901
לדיסלב קרייצ'י

**לדיסלב קרייצ'י**, בצ'כית **Ladislav Krejčí**, הוא שמם של שני כדורגלנים צ'כים ילידי שנות ה–90 של המאה ה–20.
רוברט גמבל

**רוברט ג'קסון גמבל** (באנגלית: **Robert Jackson Gamble**; 7 בפברואר 1851 – 22 בספטמבר 1924) היה פוליטיקאי אמריקאי שכיהן כחבר בית הנבחרים של ארצות הברית וכחבר הסנאט של ארצות הברית מטעם דקוטה הדרומית. הוא היה אביו של ראלף א. גמבל ואחיו של ג'ון רנקין גמבל, בני משפחת גמבל הבולטת מדקוטה הדרומית.

## ביוגרפיה
### ראשית חייו
גמבל נולד ב-7 בפברואר 1851 במחוז ג'נסי, ליד אקרון שבניו יורק, והיה בנם של רוברט גמבל וג'ני (אברנת'י) גמבל. ב-1862, הוא עבר עם הוריו לפוקס לייק שבוויסקונסין. ב-1874, השלים את לימודיו באוניברסיטת לורנס שבאפלטון, ויסקונסין, עם תואר ראשון במדעים, ולאחר מכן קיבל תואר שני במדעים מאוניברסיטת לורנס. במהלך לימודיו באוניברסיטה, לימד גמבל בבית ספר בקיץ כדי לממן את שכר הלימוד שלו. לאחר סיום לימודיו, התמחה במשפטים במשרד עורכי הדין של ג'נקינס, אליוט ו-ווילר במילווקי, והוסמך כעורך דין ב-1875. הוא עבר ליאנקטון, בחלק של טריטוריית דקוטה, שלימים הפך להיות דקוטה הדרומית.

### תחילת הקריירה
גמבל, שהיה רפובליקני, מונה לתובע מחוזי עבור המחוז השיפוטי השני של טריטוריית דקוטה ב-1880, ושימש כתובע עירוני של יאנקטון ב-1881 וב-1882. הוא כיהן במועצה הטריטוריאלית ב-1885. ב-1894, נבחר למושב B, אחד משני המושבים הכלליים של דקוטה הדרומית בבית הנבחרים של ארצות הברית, וכיהן בקונגרס ה-54. הוא לא הצליח להיבחר מחדש ב-1896 ופרימן נואלס נבחר במקומו. הוא נבחר שוב למושב B ב-1898, וכיהן בקונגרס ה-56. במהלך הקונגרס ה-56, הוא מונה ליושב ראש ועדת ההוצאות על מבני ציבור של בית הנבחרים.

### הסנאט של ארצות הברית
בשנת 1901, גמבל נבחר כחבר הסנאט של ארצות הברית. הוא נבחר מחדש ב-1906, וכיהן עד מרץ 1913, לאחר שלא הצליח להיבחר מחדש. במהלך הקריירה שלו בסנאט, הוא היה יו"ר: הוועדה לנזקי האינדיאנים (הקונגרס ה-57); ועדה לנתיבי תחבורה לחוף הים (הקונגרסים ה-58 עד ה-60); הוועדה לענייני האינדיאנים (הקונגרס ה-62); והוועדה להצעות חוק רשומות (הקונגרס ה-64).

### אחרית חייו, מותו ומורשתו
בשנת 1915 עבר גמבל לסו פולס וחידש את עבודתו בעריכת דין. מ-1916 עד 1924 כיהן כשופט בפשיטות רגל של המחוז הדרומי של דקוטה הדרומית. הוא היה חבר בוועד הפועל הלאומי של הליגה לאכיפת השלום.

גמבל מת בסו פולס, דקוטה הדרומית ב-22 בספטמבר 1924, בגיל 73, ונקבר בבית הקברות העיר יאנקטון ביאנקטון.

## משפחתו
בשנת 1884, גמבל התחתן עם קארי ס. אוסבורן מפורטג', ויסקונסין. הם היו הורים לשני בנים, ראלף וג'ורג'.

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:בוגרי אוניברסיטת לורנס
קטגוריה:עורכי דין אמריקאים במאה ה-19
קטגוריה:חברי בית הנבחרים של ארצות הברית מדקוטה הדרומית
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הסנאט של ארצות הברית מדקוטה הדרומית
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1851
קטגוריה:אמריקאים שנפטרו ב-1924
יודין

**יודין** (ברוסית: **Юдин**) הוא שם משפחה.

קטגוריה:שמות משפחה רוסיים
ראלף גמבל

**ראלף אבנרתי גמבל** (באנגלית: **Ralph Abernethy Gamble**; 6 במאי 1885 – 4 במרץ 1959) היה פוליטיקאי אמריקאי שייצג את מחוז וסטצ'סטר, ניו יורק בבית הנבחרים של ארצות הברית בין השנים 1937 ל-1957. הוא היה בן למשפחת גמבל הבולטת מדקוטה הדרומית.

## ביוגרפיה
גמבל נולד ב-6 במאי 1885 ביאנקטון שבטריטוריית דקוטה. הוא השלים את לימודיו באוניברסיטת פרינסטון ב-1909, בבית הספר למשפטים של אוניברסיטת ג'ורג' וושינגטון ב-1911, ובשנת 1912 השלים את לימודיו בית הספר למשפטים באוניברסיטת קולומביה. הוא עבד תחילה בניו יורק, ואחר כך בלרצ'מונט. הוא כיהן כיועץ המשפטי של של העיירה מאמרונק בין השנים 1918–1933 ובין השנים 1926–1928.

הוא כיהן כחבר האספה המדינתית של ניו יורק בשנים 1931, 1932, 1933, 1934, 1935, 1936 ו-1937.

בשנת 1937 נבחר לקונגרס כדי למלא את המושב שהתפנה כתוצאה מהתפטרותו של צ'ארלס ד. מילארד וכיהן בתפקיד מ-2 בנובמבר 1937 עד 3 בינואר 1957. הוא כיהן כיושב ראש הוועדה המשותפת לדיור של הקונגרס של ארצות הברית במהלך הקונגרס ה-80.

הוא מת ב-4 במרץ 1959 בסנט מייקלס שבמרילנד.

## קישורים חיצוניים

* 
* 

קטגוריה:אמריקאים ילידי טריטוריית דקוטה
קטגוריה:בוגרי בית הספר למשפטים באוניברסיטת קולומביה
קטגוריה:בוגרי אוניברסיטת פרינסטון
קטגוריה:חברי בית הנבחרים של ארצות הברית ממדינת ניו יורק
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:אמריקאים שנולדו ב-1885
קטגוריה:אמריקאים שנפטרו ב-1959
ג'ון רנקין גמבל

**ג'ון רנקין גמבל** (באנגלית: **John Rankin Gamble**; 15 בינואר 1848 – 14 באוגוסט 1891) היה עורך דין ופוליטיקאי מדקוטה הדרומית.

## ביוגרפיה
גמבל נולד באלבמה, ניו יורק ב-14 באוגוסט 1891, והיה אחיו של רוברט ג'. גמבל ודודו של ראלף גמבל.

הוא למד בבתי הספר הציבוריים בניו יורק, ועבר עם משפחתו לפוקס לייק, ויסקונסין, וסיים את לימודיו באוניברסיטת לורנס ב-1872. מאוחר יותר למד משפטים, והתקבל ללשכת עורכי הדין ב-1873.

הוא החל לעבוד כעורך דין ביאנקטון שבטריטוריית דקוטה, ומונה לפרקליט המחוזי של מחוז יאנקטון בין השנים 1876–1878, ולפרקליט ארצות הברית בטריטוריית דקוטה ב-1878. הוא נבחר לבית הנבחרים הטריטוריאלי ב-1877, וכיהן שם עד 1879. הוא גם כיהן במועצה הטריטוריאלית מ-1881 עד 1885.

בשנת 1890 נבחר גמבל למושב B, אחד משני המושבים של דקוטה הדרומית בבית הנבחרים של ארצות הברית. הוא כיהן מ-4 במרץ 1891 עד מותו ביאנקטון ב-14 באוגוסט 1891. גמבל נקבר בבית הקברות של העיר יאנקטון.

## קישורים חיצוניים
*
*

קטגוריה:אמריקאים ילידי מדינת ניו יורק
קטגוריה:תובעים אמריקאים
קטגוריה:חברי בית הנבחרים של ארצות הברית מדקוטה הדרומית
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:אמריקאים שנולדו ב-1848
קטגוריה:אמריקאים שנפטרו ב-1891
מוזיקה גותית נאו-קלאסית

**מוזיקה גותית נאו-קלאסית** (**Gothic Neoclassical Music** או **Neoclassical Dark Wave**), שלעיתים מכונה "**מוזיקת אווירה גותית**", היא תת-סוגה של מוזיקת אמביינט שמטרתה ליצור אווירה עצובה, קודרת ומלנכולית, האופיינית לגותיקה הרומנטית, המושפעת מספרות גותית, מוזיקה קלאסית, רוק גותי, דארק ווייב, דום מטאל, מטאל גותי ומטאל סימפוני. בעוד שהמונח מוזיקת דארק אמביינט (Dark Ambient) מתייחס יותר למוזיקת רוק גותי, מטאל גותי, פיונרל דום, מוזיקה אלקטרונית, דארק ווייב, אינדסטריאל או סגנונות נגזרים, המונח Gothic Neoclassical מתייחס למוזיקה קלאסית ומוזיקה נאו-קלאסית אפלה שהולחנה בזמננו, לרבות מוזיקת מטאל גותי סימפוני ופסקולים בסגנון דומה.

## תיאור

מוזיקה גותית נאו-קלאסית היא מוזיקת אווירה גותית שמולחנת בסגנון של מוזיקה קלאסית או מוזיקה נאו-קלאסית. המקצב במוזיקת אווירה גותית הוא לרוב איטי ושקט, כמעין קינה או מארש אבל. בנוסף, מוזיקה זו לרוב כוללת אלמנטים רבים של מוזיקה קלאסית כגון כלי נגינה קלאסיים (עוגב, פסנתר, כינור וחליל צד הם הנפוצים שבהם), תזמורת סימפונית ומקהלה (לעיתים הסאונד התזמורתי והמקהלתי נוצר על ידי סימפול ממוחשב), וזמרת אופרה. קטעי המוזיקה יכולים להיות כליים לחלוטין (כלומר: ללא שירה) או רק עם ליווי מקהלה ברקע (ששרה לרוב בלטינית או בפסאודו-לטינית), או עם שירה נוגה של זמרת בעלת קול צלול של סופרן או מצו-סופרן באופן הדומה לשירה הנשית במטאל הגותי.

דוגמאות למוזיקה גותית נאו-קלאסית:
* מוזיקה קלאסית בעיבוד אפל, גותי או אפי, לרבות מוזיקה קלאסית בעיבוד מטאל גותי או מטאל סימפוני.
* יצירות נאו-קלאסיות עם גוון אפל וגותי, כגון מארשי אבל מודרניים.
* קטעי אווירה בדום מטאל, מטאל גותי ומטאל סימפוני – לרוב מדובר בקטעים כליים שבהם לצד הגיטרות החשמליות האופייניות למטאל יש גם שימוש במוזיקה קלאסית וכלים כמו כינור או פסנתר.
* מוזיקה אפית – מוזיקה סימפונית, שלרוב כוללת תזמורת סימפונית ומקהלה (לעיתים הסאונד התזמורתי מסונתז במחשב), מתבטאת בתזמור אינטנסיבי המזכיר מוזיקה קלאסית ופסקולי קולנוע במטרה ליצור אווירה אפית שמאפיינת אפוס גדול. נפוצה בטריילרים לסרטי קולנוע, במשחקי מחשב ופסקולים. הקטעים האיטיים והשקטים יותר של יצירות אלו יכולים להיחשב למוזיקת אווירה גותית. מלחין הקולנוע דני אלפמן משתמש הרבה במוזיקת אווירה גותית בפסקולים שאותם הוא מלחין.
* פסאודו מוזיקת כנסייה המשלבת מזמורים גרגוריאניים עם גוון אפל וגותי.

## אמנים בולטים

להקות בולטות:
*  Avrigus
*  Clamavi De Profundis
*  Dargaard 
*  Dark Sanctuary
*  Dead Can Dance 
*  Diary of Dreams 
*  Diorama 
*  Dreadful Shadows
*  Elend
*  Gothica
*  Love Is Colder Than Death 
*  Nox Arcana 
*  Two Steps From Hell

מוזיקאים בולטים:
*  אדריאן פון ציגלר 
*  דוויין פורד
*  דני אלפמן (במקור מלחין פסקולים לקולנוע)
*  ליסה ג'רארד
*  אורי ג'פרי (Nevain)

## ראו גם
* מוזיקת אווירה
* מוזיקת דארק אמביינט
* דארק ווייב (Dark Wave)
* רוק גותי (Gothic Rock / Goth Rock)
* מטאל גותי (Gothic Metal / Goth Metal)

## הערות שוליים

גותית, מוזיקת אווירה
ארווין לדר

**ארווין לדר** (בגרמנית: **Erwin Leder**; 23 בפברואר 1914 – 5 במאי 1997) היה רופא אוסטרי וחייל ורמאכט ששימש כרופא מחנה הריכוז בסלוצק. לדר הציל את חייהם של יהודים רבים, ובשנת 1999, כשנתיים לאחר מותו, הוכר כחסיד אומות העולם על ידי יד ושם.

## קורות חיים
לדר נולד בווינה בשנת 1914. לאחר לימודיו, גויס לוורמאכט. בשנים 1941–1942 שירת כרופא בכיר בסלוצק, כ-80 ק"מ דרומית למינסק. כקצין רפואה בכיר, היה אחראי גם על מחנה שבויים בו הוחזקו לעיתים בין 25,000 ל-30,000 אסירים. עם כניסתו לתפקיד, עמדה תמותת האסירים על 70–80 איש ביום כתוצאה מטיפוס ומרעב. באמצעות הנהגת משטר היגיינה קפדני ושיפור הטיפול הרפואי והתזונה, הצליח לדר להפחית את שיעור התמותה ל-3–4 אנשים ביום, ובכך הציל את חייהם של אלפים.

אחד מעובדיו היה הרופא היהודי רפאל גבוביץ', שהתחזה לשבוי מלחמה אוקראיני. לדר זיהה את יהדותו של גבוביץ', אך תמך בו והסתיר את זהותו. בנוסף, החביא לדר יהודים וקומיסרים סובייטים בחדרי ההסגר של המרפאה וסיפק להם מסמכים של אסירים שנפטרו על מנת להצילם.

לדר וגבוביץ', בסיוע מספר עוזרים יהודים, הבריחו באופן קבוע תרופות, מזון וציוד רפואי לגטו היהודי בסלוצק, ובכך הצילו חיי יהודים רבים. כאשר נודע ללדר על רצח היהודים בגטו סלוצק, הוא הזהיר אותם באמצעות גבוביץ'. יהודים רבים הצליחו להימלט, אך למעלה מ-5,000 יהודים נרצחו בכל זאת.

בשנת 1942 נתפסו ונורו שתי נשים יהודיות שהבריחו תרופות לסלוצק עבור לדר. לדר נחשד במעורבות, אך מאחר שהנשים נורו, לא ניתן היה להוכיח דבר, והוא ניצל מעונש מוות. עם זאת, בנובמבר 1942 הועבר כעונש לחזית הרוסית, שם נפצע קשה בשנת 1945.

לאחר מלחמת העולם השנייה חזר לדר לווינה ועבד כפסיכיאטר ונוירולוג. בשנת 1951 נולד בנו, ארווין לדר .

## הכרה כחסיד אומות העולם

בשנת 1990 עלה גובוביץ' לישראל, וב-1992 איתר את לדר בווינה ועודד אותו לקבל הכרה כחסיד אומות העולם. לדר זכה בהכרה זו ב-1999, לאחר מותו.

## לקריאה נוספת
* ישראל גוטמן, דניאל פרנקל, ג'קוב בורוט (עורכים): **לקסיקון חסידי אומות העולם - גרמנים ואוסטרים**, ואלשטיין וארלאג, גוטינגן 2005,  ; עמ' 327–328.
* **ארווין לדר הציל כמה יהודים: כבוד לאחר מותו לרופא אוסטרי**, בתוך: ווינר צייטונג מ-22 בנובמבר 1999.
* **הלגה תומא: וורנר - עוזרים - פטריוטים. דיוקנאות מההתנגדות האוסטרית**, Va Bene, וינה, Klosterneuburg 2004,  .
## קישורים חיצוניים
* ארווין לדר, ערך באתר יד ושם
* ארווין לדר, באתר מכתב לכוכבים (A Letter to the Stars)

## הערות שוליים


קטגוריה:רופאים אוסטרים
קטגוריה:אוסטרים חסידי אומות העולם
קטגוריה:אוסטרים שנולדו ב-1914
קטגוריה:אוסטרים שנפטרו ב-1997
טלאל חאג'י

**טלאל אבובכר עבדאללה חאג'י** (בערבית: **طلال أبوبكر عبدالله حاجي**; נולד ב-16 בספטמבר 2007 בג'דה שבערב הסעודית) הוא כדורגלן סעודי המשחק בעמדת החלוץ בקבוצת א-ריאד מליגת העל הסעודית, בהשאלה מאל-איתיחאד, ובנבחרת ערב הסעודית.

## קריירת מועדונים
חאג'י נולד בג'דה שבערב הסעודית להורים סומלים. הוא גדל במחלקת הנוער של אל-איתיחאד, וב-21 בספטמבר 2023 ערך את הופעת הבכורה שלו בקבוצה הבוגרת של המועדון, בניצחון 2-1 על אל-פתח במסגרת המחזור השביעי בליגת העל הסעודית לעונת 2023/2024. ב-8 במרץ 2024 הבקיע את שער הבכורה שלו במועדון, בניצחון 2-1 על אל-אוח'דוד במסגרת המחזור ה-23 בליגה. בסך הכל ערך תשע הופעות ליגה בעונה זו, בהן הבקיע שני שערים.

ב-8 בינואר 2025 הושאל חאג'י לא-ריאד מליגת העל הסעודית עד לתום עונת .

## קריירה בינלאומית
בחודש ינואר 2024 נכלל חאג'י בסגל נבחרת ערב הסעודית לקראת טורניר גביע אסיה 2023, ובגיל 16 שנים ו-118 ימים הפך לשחקן הצעיר ביותר בטורניר. ב-25 בינואר ערך את הופעת הבכורה שלו בנבחרת, בתיקו 0-0 נגד נבחרת תאילנד במסגרת שלב הבתים של הטורניר, ובגיל 16 שנים, 4 חודשים ו-9 ימים הפך לשחקן הצעיר ביותר שעורך הופעת בכורה בטורניר.

## קישורים חיצוניים

## הערות שוליים

קטגוריה:כדורגלנים סעודים
קטגוריה:חלוצי כדורגל סעודים
קטגוריה:כדורגלני אל-איתיחאד
קטגוריה:כדורגלני נבחרת ערב הסעודית
קטגוריה:כדורגלני גביע אסיה 2023
קטגוריה:סעודים שנולדו ב-2007